# Manisesko OHEren gertakaria

Manisesko OHEren gertakaria 1979ko azaroan gertatutako jazoera bat izan zen, estatu espaniarreko ufologiaren historian mota honetako garrantzitsuenetarikoa.
1979ko azaroaren 11an, TAE izeneko konpainiaren hegaldi komertzial batek, 109 bidaiari zituenak eta Salzburgotik (Austria) Las Palmasera (Kanariak) zihoanak, larrialdiko lurreratze bat egin behar izan zuen Valentziako aireportuan (Manises), OHE batek pertsegitu egin zuenean.
Hainbat arrazoirengatik gertakari hau ezin da azaldu argudio konbentzionalekin, eta horrek are enigmatikoagoa egiten du bere jatorria:
Manisesko gertakariak oihartzun zabala izan zuen Espainiako eta Hego Euskal Herriko garai hartako komunikabideetan. PSOEko diputatua zen Enrique Mugicak ere azalpenak eskatu zizkion Espainiako gobernuari gertakari horretaz Diputatuen Kongresuan, 1980ko irailean

## Gertakariaren nondik-norakoak

Gertakari honen protagonista TAE izeneko konpainiaren hegazkin komertzial bat izan zen, Super Caravelle bat, Salzburgotik Las Palmasera zihoana, 109 bidaiariekin, 1979ko azaroaren 11an. Mallorca eta Valentziaren artean, gauez, hegazkinaren pilotuak (Francisco Javier Lerdo de Tejadak), kopilotuak eta tripulazioak argi ezezagun batzuk ikusi zituzten zeruan (kolore aldatzen zituztenak: gorria, berdea eta zuria), hegazkinera hurbiltzen zirenak.
Hainbat minututako amesgaiztoa hasi zen orduan. Argi horiek modu oso arriskutsuan hezgazkinera hurbiltzen zitzaizkiolako, eta maniobra harrigarriak egiten zituztelako hegazkinaren inguruan. Lerdo de Tejada komandanteak Bartzelonako aireportuko hegaldiak kontrolatzeko zentroari argi horiei buruzko informazioa eskatu zion, baina inguru horretan ez zegoela trafikorik erantzun zioten.
Izuturik, pilotuak hegazkina igo zuen jarraitzen zitzaion objektu hegalari argitsua atzean uzteko, baina horrek maniobra azkar batekin maila berean jarri zitzaion.
Hain ezohikoa, arriskutsua eta bitxia zen objektu argitsu horren portaera, ezen Super Caravelleko pilotuak baimena eskatu ziola Valentziako aireportuari larrialdiko lurreratze bat egiteko. Lehenengo aldiz Espainiako abiazio komertzialaren historian, hegazkin batek lur hartu behar izan zuen OHE bat dela-eta.
Azpimarratzekoa da Manisesko radarrak hiru objektu antzeman zituela hegazkinaren inguruan, oso handiak (200 metroko diametroa), horietako bat geroago Mallorca aldera joan zena, eta beste biak hegazkinaren ondoan geratu zirenak. Hegazkinak lurreratu baino pixka bat lehenago, baina, bi argi misteriotsu horiek desagertu ziren.
Eragindako egoera ezohikoaren aurrean, Valentziako aireportuaren agintariak harremanetan jarri ziren gertuko base militar batekin, Aireko Armadaren laguntza eskatuz objektu hegalari ezezagun horiek identifikatu ahal izateko. Horrela, pixka bat geroago, Albaceteko Los Llanos base militarretik Mirage F-1 hegazkin militarra irten zen, Fernando Camara kapitainak gidatua. Honek Valentzia inguruan ikusi zuen deskribatu zioten OHE, baina soilik bere hegazkinaren abiadura limiteraino eraman zuenean (2300 km/orduko) lortu zuen objektu hegalari ezezagunera hurbildu eta bere itxura ikusi (tronkokonikoa). Hegazkin militarraren radarrak ez zuen OHE detektatu, baina pilotuak ikusi zuen beste radar batek (OHErenak) bera antzematen zuela (horrek ustera garamatza OHEren atzean portaera adimentsu bat zegoela). Era berean, pilotuak zehaztu zuen bere komunikazioak (base militarrarekin) tarteka mozten zirela, eta interferentzia ezezagun batzuk jaso zituela. Gero, OHE abiadura handiz urrundu zenean, Zaragozarantz, Fernando Camarak bere basetik agindu bat jaso zuen, Sagunto aldera joateko. Izan ere, radar militarrek beste OHE bat antzeman zuten inguru hartan. Esandako eremura hurbildu zenean, argi zuri indartsua zuen beste OHE bat ikusi zuen. Gerturatu zenean, bere hegazkinaren sistemak adierazi zioten radar hurbil batek bere hegazkina apuntatzen zuela, eta aurreko interferentziak agertu ziren berriro bere komunikazio sisteman. Menorcaraino jarraitu zion bigarren OHE horri, baina azkenean, erregaia bukatzen ari zitzaiolako, Los Llanoseko base militarrera itzuli behar izan zuen.

## Fenomenoaren azalpenak

1994an Espainiako Aireko Armadak Manisesko gertakariaren txostena eta OHEekin loturiko beste txosten batzuk ere desklasifikatu zituen.
Gertakari honen txosten ofizialak ondorioztatu zuen ez zegoela azalpen logikorik gertaera honetarako, gertaera bere osotasunean hartuta. Halere, modu isolatuan hartuta (Super-Caravelleko gorabehera, aireportuko kontrolatzaileen testigantza, Mirage F-1ek OHEri egindako jarraipena, etab) azalpen arrazional batzuk egon zitezkeela proposatu zuen: izar batzuk edo Artizar planeta, esaterako, gertakariaren gauean modu nabarmenean ikusgai zirenak. Zer esanik ez dago pilotu protagonistak eta aeroportuko kontrolatzaileak ez zetozela bat iritzi horrekin.
Harrezkero, OHEren hipotesiarekin ados ez zeuden beste ikertzaile batzuek proposamen alternatiboak bilatu dituzte, zentzuzko azalpenak eman nahian. Bi, bereziki, aipatuak izan ziren:
* egun horietan, AEBetako Seigarren Flota maniobra militarrak egiten ari zen inguru horretan
* pilotuek zeruan ikusi zituzten argiak Murtziako findegi batek sortutako "flash" bereziei zegozkien
Zaila dirudi, ordea, azken bi hipotesiek gau hartan gertatutako guztia azaltzea: argiak radar militarrek antzematea, eskarmentu handiko bi pilotuek argi horiek findegi bateko argiekin nahastea, argi misteriotsuen atzean portaera adimentsu bat egotea, egiten zituzten maniobra azkarrak eta zehatzak azaltzea, etab.
Manisesko OHEren gertakaria ez dago itxita eta eztabaidagai izaten jarraitzen du egun.

## Erreferentziak

* ↑ Cardeñosa Chao, Bruno (2010)El mejor caso OVNI de la historia El misterio Ovni: Un alto secreto al descubierto: investigaciones y evidencias. Nowtilus ISBN: 978-84-9763-342-0
* ↑ Serrano, Álex (2020ko azaroaren 12an) El OVNI de Manises: 41 años de un misterio aún sin respuestas Diario Sur
* 1 2 3 4 Los secretos extraterrestres del caso Manises Youtube, DMax
* ↑ Comando actualidad: Fenómeno OVNI RTVE Play
* ↑ Villatoro, Manuel P. (2020ko azaroaren 12an) El misterio del ovni de Manises: ¿qué eran las «luces rojas» que desafiaron a un caza español? ABC
* ↑ Múgica, Enrique Causas del desvío del avión Super-Caravelle ide la Compañía TAE Boletín Oficial de las Cortes Generales - Congreso de los Diputados
* ↑ Serrano López, A. (2023) El ovni de Manises: un misterio aún sin respuestas Las Provincias
* ↑ Rodríguez Manzanares, J.B. Manises: emergencia JK 297 El Periódico de Aquí
* 1 2 El Caso Manises: una persecución OVNI provocó el aterrizaje de emergencia de un avión comercial en Valencia Cuatro, Cuarto Milenio
* ↑ Plaza del Olmo, J. Expediente Manises: el terreno alrededor de Escombreras Academia

## Kanpo estekak

* Datuak: Q4891378